जल का स्तर ऊँचा होते-होते बड़ी तेजी के साथ पर्वत के उस शेष-शिखर की ओर बढ़ रहा था । इस बीच बड़ी से बड़ी शिला भी उसका स्पर्श पाते ही अपनी जगह को छोड़कर तलहीन जल में समाए जा रही थी। छोटी-मोटी पहाड़ियाँ तो चीनी के ढेर की तरह कब की उसमें गल चुकी थीं। औरत लगातार इस उथल-पुथल पर नजर रखे हुए थी, लेकिन मर्द उस ओर पीठ किए बैठा था । औरत को लगा कि मानवजाति को बचाए रखने का जुनून पाले बैठे इस मर्द के समीप रहते, महाप्रलय के इस भीषण और भयावह मौके पर भी उसकी इज्जत पहले जितनी ही असुरक्षित है। ईश्वर की प्राथमिकता भी इस समय किसी वस्तु को बचाने की बजाय उसे डुबोने और नष्ट-भृष्ट कर डालने की महसूस होती है। ऐसे में, जो कुछ भी करना है खुद उसे ही करना है।